Pääministeri Juha Sipilä heitti Pääministerin haastattelutunnilla ison pallon yrityksille. Sipilän mukaan työnantajat ovat lampaita, mikäli he eivät pysty tarjoamaan työttömille pätkätöitä.

Juha Sipilän lausunto Pääministerin haastattelutunnilla sai toimitusjohtan ärsyyntymään. JOEL MAISALMI / AAMULEHTI

Pääministeri Juha Sipilä (kesk) näpäytti yrityksiä vuoden ensimmäisellä haastattelutunnilla sunnuntaina. Paljon kohua ja porua herättäneestä aktiivimallista puhuttaessa Sipilä korosti, että jokaiselle työttömälle suomalaiselle pitäisi löytää joka toinen viikko kolmen tunnin työjakso esimerkiksi yksityisperheistä tai yrityksistä.

- Pidän meitä suomalaisia, joilla menee paremmin tai yrityksiä ja työnantajia kyllä lampaina, jos emme löydä 200 000 ihmiselle joka toinen viikko kolmen tunnin työjaksoa, Sipilä sanoi.

Hän puhui kolmen viikon työjaksosta, mutta tarkoitti kolmen tunnin työjaksoa.

Yhtä kaikki: Sipilä pitää lausuntonsa mukaan niitä työnantajia lampaina, jotka eivät palkkaa kolmen tunnin pätkätyöläistä kahden viikon välein.

Ei kuulosta asialliselta

Sipilän lausunto suututti Pertunmaalla Plastep Oy -nimisen muoviosia valmistavan yrityksen toimitusjohtajan Kristiina Ketomäen.

- Pääministeri, joka johtaa maata, kutsuu meitä lampaiksi, jos ei pystytä tarjoamaan pätkätyöpaikkoja 200 000 työttömälle, Ketomäki sanoo.

Ketomäkeä ärsyttää se, että PK-yritykset, jollaiseksi Plastep luokitellaan, työllistää hänen mukaansa noin 70 prosenttia Suomen työssäkäyvistä yksityisen puolen työntekijöistä. Siitä huolimatta Sipilä kutsuu heitä lampaiksi.

Ketomäen ensireaktio Sipilän lausuntoon kertoo paljon.

- Nyt meni kuppi nurin, Ketomäki sanoo.

- Ei kuulosta hirveän asialliselta, että tulee tällaisia kommentteja maata johtavalta henkilöltä.

Ketomäki muistuttaa, että vuoden alusta voimaan tulleen koulutusreformin myötä yritykset tulevat tekemään entistä enemmän yhteistyötä esimerkiksi ammattikorkeakoulujen kanssa. Tämä voi lisätä tai ainakin helpottaa opiskelijoiden ja vastavalmistuneiden työllistymistä.

Sipilän ehdotus ei ole mahdollinen

Sipilän ajatus siitä, että yritykset työllistäisivät työttömän kolmeksi tunniksi kahden viikon välein, ei ole Ketomäen mukaan mahdollinen. Esimeriksi Plastepilla on velvoitteita perehdyttää työntekijä, kun hän tulee taloon. Perehdytys liittyy työhön sekä muihin yrityksen toimintatapoihin, kuten työturvallisuuteen ja laatuun.

- Ei ole olemassa sellaista tilannetta, että joku tulisi tuolta kadulta ja rupeaisi tekemään vähän töitä, Ketomäki sanoo.

Ketomäki kirjoitti Sipilän puheenvuoroon liittyen mielipidekirjoituksen, joka julkaistiin Helsingin Sanomissa. Siinä hän toivottaa Juha Sipilän yhdessä ministereiden Kai Mykkäsen (kok) ja Jari Lindströmin (sin) lämpimästi vierailulle pk-yritykseen, jotta ministerit näkevät, millä tavalla ja millä reunaehdoilla ihmisiä palkataan töihin.

- Työpaikat eivät ole muutaman tunnin pysäkkejä eivätkä työntekijät pysäkeille heitettäviä säkkejä. Yrityksessämme me koulutamme henkilöstöä omalla kustannuksellamme ja kehitämme toimintaa, jotta pärjäisimme globaalissa kilpailussa, Ketomäki jyrähtää mielipidekirjoituksessaan.

Ainakaan toistaiseksi ministerit tai heidän avustajansa eivät ole olleet Ketomäkeen yhteydessä. Muuten yhteydenottoja on tullut runsaasti.

- Olen kauhean kiitollinen, että asia on osunut ihmisten oikeudenmukaisuuden tajuun, hän sanoo.

Katso vielä alta, mitä aktiivimalli tarkoittaa.